Det er sidste års alvorlige ulykke i forlystelsen Tekopperne, der har fået Sommerlandet til at handle. Ved ulykken blev en 8-årig dreng alvorligt kvæstet, da han faldt ud af "Tekopperne", hvor man sidder i en tønde, der drejer rundt. Derfor bliver siderne på tekopperne nu 10 centimeter højere, og to gamle børneforlystelser bliver skiftet ud med to nye karusseller. I alt er der investeringer for op mod syv millioner kroner. - Vi har smidt dem ud, hvor der i værste fald kunne ske noget. Så nu er vi sikre på, at vi kan sove godt om natten, siger direktør i Fårup Sommerland, Søren Kragelund. Fårup Sommerland åbner for den ny sæson den 8. maj. 2008 bød på sommerlandets hidtil bedste sæson med næsten 600.000 besøgende.

Opsummering:
Fårup Sommerland forbedrer nu sikkerheden, oplyser P4
Nordjylland.